བོད་དུ་མང་ཚོགས་སྒྱུ་རྩལ་དང་བོད་ལྗོངས་ཞིབ་འཇུག་ལྷོ་ཁའི་རྩོམ་རིག་སྒྱུ་རྩལ་བཅས་ཀྱི་སྟེང་དུ།དབྱིན་ཡིག་གི་བསྒྱུར་རྩོམ་དང་ལོ་རྒྱུས་དཔྱད་རྩོམ་སོགས་བཏོན་མྱོང་ཡོད།རྒྱ་གར་དང་ཨ་རིར་གནས་སྡོད་བྱས་པའི་རིང་ལ་དག་གསར་དང་ཁ་བ་སོགས་དཔེ་དེབ་ཉི་ཤུ་ལྷག་རྩོམ་སྒྲིག་བྱས་ཤིང་།འཛམ་གླིང་གི་བརྩམས་སྒྲུང་གྲགས་ཅན་ཨན་ན་ཁ་རེ་ནེ་ན་ཞེས་པའི་དབྱིན་ཡིག་གི་བསྡུས་དེབ་བོད་ཡིག་ཏུ་བསྒྱུར་དེ་པར་སྐྲུན་དང་།རྒྱ་གར་དང་ཨ་རི་སོགས་འཛམ་གླིང་གི་རྒྱལ་ཁབ་འདྲ་མིན་དུ་བོད་རྒྱ་དབྱིན་གསུམ་གྱི་དཔྱད་རྩོམ་དང་སྙན་རྩོམ།བསྒྱུར་རྩོམ་སོགས་བརྒྱ་ལྷག་འདོན་སྤེལ་བྱས་ཡོད་ལ།དབྱིན་ཡིག་གི་བོད་ཀྱི་རྩོམ་རིག་གི་ཕྱི་མིག་ཅེས་པའི་དཔྱད་རྩོམ་དེ་ཉིས་སྟོང་བདུན་ལོར་ཨ་རིའི་ཨིན་རྡི་ཨན་ན་སློབ་ཆེན་གྱི་ལེགས་རྩོམ་དུ་བདམས་ཐོན་གྱིས་སྒྲོག་སྦྱོང་བྱས་ཡོད་ལ།དབྱིན་ཡིག་གི་སྙན་རྩོམ་ང་ལ་ཕ་ཡུལ་ཞིག་ཡོད་མྱོང་ཞེས་པའི་རྩོམ་ཡིག་དེ།འཛམ་གླིང་གི་རྒྱལ་ཁབ་བརྒྱ་ལྷག་གིས་གྲུབ་པའི་རྒྱལ་སྤྱིའི་ཕཱེན་རྩོམ་པ་པོ་མཐུན་ཚོགས་ཀྱིས་རྩོམ་པ་པོ་ཆིག་སྟོང་ལྷག་ལས་ལེགས་བདམས་བྱས་པའི་རྩོམ་ཡིག་ལེགས་གྲས་ལྔ་བཅུའི་ཁོངས་སུ་བདམས་དེ་འཛམ་གླིང་གི་དཔེ་ཁང་གང་སར་འགྲེམས་སྤེལ་བྱས་པ་མ་ཟད།དབྱིན་ཇིའི་རྩོམ་པ་པོའི་མཐུན་ཚོགས་ཀྱི་ཚོགས་གཙོ་ཨན་ཐོ་ཉེའུ་ལགས་ཀྱིས་དམིགས་བསལ་གྱིས་བསྟོད་བསྔགས་དང་གདེང་འཇོག་ཐོབ་ཡོད།ལེགས་བདམས་བྱས་པའི་རྩོམ་ཡིག་ལྔ་བཅུའི་བདག་ཉིད་ཅན་གྱི་དཔེ་དེབ་དེའི་ནང་དུ།ཉིས་སྟོང་ལྔ་ལོར་ནོ་བྷེལ་རྩོམ་རིག་བྱ་དགའ་ཐོབ་པའི་ཧཱ་རོལ་དྷི་ཕེན་ཐིརམཆོག་གི་འཆི་བ་ཞེས་པའི་སྙན་རྩོམ་དང་།ཉིས་སྟོང་དྲུག་ལོར་ནོ་བྷེལ་རྩོམ་རིག་བྱ་དགའ་ཐོབ་མཁན་ཨོར་ཕམ་ཁི་མཆོག་གི་སྨྱུ་གུའི་རང་དབང་ཞེས་པའི་རྩོམ་ཡིག།གཞན་ཡང་གོ་གཅིག་ལོར་ནོ་བྷེལ་ཞི་བདེ་རྟགས་མ་ཐོབ་མཁན་ལྕམ་ཨང་སང་སུའུ་ཇི་མཆོག་གི་འཇིགས་སྐྲག་ལས་བྱུང་བའི་རང་དབང་ཞེས་པའི་ལྷུག་རྩོམ་སོགས་བདམས་ཡོད།